Adam Egede-Nissen
Store norske leksikon,Historie,Norsk og nordisk historie,Norges historie,Norges historie generelt,Norsk arbeiderbevegelse
Adam Egede-Nissen var en norsk politiker, først for Venstre, deretter for Arbeiderpartiet og til slutt for Norges Kommunistiske Parti.
I 1897 ble Egede-Nissen postmester i Vardø, i årene 1911–1933 i Stavanger, der han i 1916–1919 var ordfører. I årene 1900–1912 var han stortingsrepresentant for Finnmarks-byene valgt av Venstre til 1906, deretter av Arbeiderpartiet, som han sluttet seg til høsten 1905. På tinget var han fra 1903 i militærkomiteen og viste seg her som ivrig antimilitarist. Arbeiderpartiet i Stavanger valgte ham igjen til stortingsrepresentant i perioden 1922–1924.Ved partisplittelsen i Arbeiderpartiet i 1923 fulgte Egede-Nissen kommunistene og var formann i Norges Kommunistiske Parti fra 1934 til 1946, æresmedlem fra 1946. Han hadde imidlertid ingen reell politisk makt i partiet. Han utgav blant annet Hos Lenin for 20 år siden (1937) og erindringene Et liv i strid (1945).Egede-Nissen hadde sterke kunstneriske interesser og var blant annet formann for Stavanger Teater. Hele syv av Egede-Nissens 11 barn ble kjente skuespillere: Aud Richter, Gerd Grieg, Ada Kramm, Oscar Egede-Nissen, Stig Egede-Nissen, Lill Egede-Nissen og Gøril Havrevold.Han var brorsønn av Oscar Egede Nissen og halvbror av Jakob Marius Schøning. Les mer i Store norske leksikon Adam Egede-Nissen i norsk biografisk leksikon Norges historie fra 1905 til 1939 Litteratur Egede-Nissen, Adam: Et liv i strid. J.W. Cappelens forlag, 1945.